               EUROPSKA KOMISIJA
            Bruxelles, 25.1.2021.
            COM(2021) 38 final
            2021/0021(NLE)
            Prijedlog
            PREPORUKE VIJEĆA
            o izmjeni Preporuke Vijeća (EU) 2020/1475 od 13. listopada 2020. o koordiniranom pristupu ograničavanju slobodnog kretanja kao odgovor na pandemiju bolesti COVID-19
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Vijeće je 13. listopada 2020. donijelo Preporuku Vijeća (EU) 2020/1475 o koordiniranom pristupu ograničavanju slobodnog kretanja kao odgovor na pandemiju bolesti COVID-19
                  1
               . U Preporuci je utvrđen koordinirani pristup u sljedećim ključnim područjima: primjeni zajedničkih kriterija i pragova pri donošenju odluka o uvođenju ograničenja slobodnog kretanja, mapiranju opasnosti od prenošenja bolesti COVID-19 na temelju dogovorenog kôda u boji te koordiniranog pristupa u pogledu mjera, ako postoje, koje se mogu na odgovarajući način primijeniti na osobe koje se kreću između područjâ, ovisno o razini rizika od prijenosa u tim područjima.

               Preporukom Vijeća (EU) 2020/1475 nastoji se osigurati veća koordinacija među državama članicama koje radi očuvanja javnog zdravlja u kontekstu pandemije razmatraju donošenje mjera za ograničavanje slobodnog kretanja. U Preporuci se jasno navodi da bi države članice pri donošenju i primjeni ograničenja slobodnog kretanja trebale poštovati načela prava EU-a, osobito načelo proporcionalnosti i nediskriminacije.

               Komisiji se dodjeljuje zadaća da, uz podršku Europskog centra za sprečavanje i kontrolu bolesti, redovito ocjenjuje kriterije, potrebe za podacima i pragove navedene u toj preporuci s obzirom na razvoj epidemiološke situacije te da Vijeću proslijedi svoje nalaze na razmatranje, zajedno s prijedlogom izmjene Preporuke, ako je to potrebno.

               Kako je navedeno u Komunikaciji Komisije od 19. siječnja 2021. Zajednički do pobjede nad bolešću COVID-19
                  2
               , prijelaz u novu godinu vjerojatno će biti početak kraja pandemije bolesti COVID-19. Zahvaljujući revolucionarnoj znanosti i izuzetnim nastojanjima politike i farmaceutskog sektora, ono za što je inače potrebno deset godina sad je postignuto u deset mjeseci, pa su zahvaljujući uvođenju brzog i masovnog cijepljenja milijuni Europljana već cijepljeni protiv bolesti COVID-19.

               Međutim, dokle god broj zaraženih raste i sve dok cijepljenih ne bude onoliko koliko je potrebno za preokret tijeka pandemije, i dalje će biti potrebna stalna budnost, zdravstvene kontrole i mjere za suzbijanje zaraze. EU i države članice sada moraju djelovati kako bi ograničili rizik od potencijalno težeg trećeg vala infekcija uz pojavu novih varijanti virusa, koje su lakše prenosive i koje su već prisutne u Europi.

               Te nove varijante virusa
                  3
                uistinu ozbiljno zabrinjavaju. Zasad nema dokaza da uzrokuju teže oblike bolesti, ali čini se da je njihova prenosivost veća za 50–70 %
                  4
               . To znači da se virus može lakše i brže širiti, i još više povećati opterećenje ionako preopterećenih zdravstvenih sustava. To je vjerojatan uzrok znatnog povećanja broja slučajeva u većini država članica proteklih tjedana.

               Stoga će putovanja i dalje biti osobit izazov. Sve dok se epidemiološka situacija bitno ne popravi, građane treba snažno odvraćati od svih putovanja koja nisu nužna, posebno putovanja u područja visokog rizika i iz njih.

                  To stajalište podupiru i preporuke koje je u svojoj brzoj procjeni rizika od 21. siječnja 2021.
                     5
                   izdao Europski centar za sprečavanje i kontrolu bolesti (ECDC). ECDC je zbog veće zaraznosti varijanti koje izazivaju zabrinutost vjerojatnost njihova unošenja i širenja unutar zajednice u EU-u/EGP-u procijenio kao vrlo visoku. Ta veća zaraznost vjerojatno je dovela do povećanog broja infekcija. To je pak vjerojatno dovelo do viših stopa hospitalizacije i smrtnosti u svim dobnim skupinama, posebno među starijim osobama ili osobama s komorbiditetima. Posljedično, ECDC smatra da su potrebne strože nefarmaceutske intervencije kako bi se smanjio prijenos i pritisak na zdravstvene sustave. Stoga je stajalište ECDC-a da su posljedice unošenja i širenja unutar zajednice velike. ECDC je ukupni rizik povezan s unošenjem i širenjem unutar zajednice varijanti koje izazivaju zabrinutost procijenio kao visok/vrlo visok.

                  Kako bi se usporilo unošenje i širenje novih varijanti virusa SARS-CoV-2 koje izazivaju zabrinutost, ECDC je kao jednu od mogućnosti odgovora preporučio da se izbjegavaju neobvezna putovanja. Uz preporuke o izbjegavanju neobveznih putovanja i ograničenja putovanja za zaražene osobe, trebalo bi zadržati i mjere povezane s putovanjem kao što su testiranje i karantena putnika, posebno za putnike iz područja u kojima je zabilježena veća incidencija novih varijanti. Ako sekvenciranje nije prikladno za isključivanje mogućnosti veće incidencije novih varijanti, u skladu sa smjernicama ECDC-a o genomskom sekvenciranju, trebalo bi razmotriti i razmjerne mjere za putovanja iz područja u kojima postoji stalna visoka razina prijenosa unutar zajednice.

                  Kako je predviđeno u Preporuci Vijeća (EU) 2020/1475, Komisija uz podršku ECDC-a redovito ocjenjuje kriterije, potrebe za podacima i pragove navedene u toj preporuci s obzirom na razvoj epidemiološke situacije. Razmatrajući navedene izazove u pogledu zaraznijih varijanti koje izazivaju zabrinutost, Komisija smatra da bi trebalo prilagoditi Preporuku Vijeća (EU) 2020/1475.

                  Trebalo bi nastaviti primjenjivati razmjerna i nediskriminirajuća ograničenja putovanja i testiranje putnika, osobito onih koji dolaze iz područjâ s većom incidencijom varijanti virusa koje izazivaju zabrinutost. Ako je potrebno, trebalo bi provoditi karantenu za putnike, uz odgovarajuće iznimke za putnike koji putuju zbog nužne funkcije ili potrebe.

                  Tim se ciljanim mjerama nastoji izbjeći zatvaranje granica ili opća zabrana putovanja te ukidanje zračnog, kopnenog i pomorskog prijevoza među državama članicama koji nisu opravdani, budući da preciznije mjere imaju dovoljan učinak, a uzrokuju manje poremećaja. Sustav „zelenih traka”
                     6
                   trebao bi omogućiti održavanje prometnih tokova, konkretno, da bi se osiguralo slobodno kretanje robe i izbjegli poremećaji u opskrbi.

               •Dosljednost s postojećim odredbama politike u tom području

                  Ova je preporuka usmjerena na olakšavanje primjene postojećih odredbi koje se odnose na ograničenja slobode kretanja zbog javnog zdravlja.

               •Dosljednost u odnosu na druge politike Unije

                  Ova je preporuka u skladu s drugim politikama Unije, uključujući politike javnog zdravlja i kontrole unutarnjih granica.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Ugovor o funkcioniranju Europske unije (UFEU), a posebno njegov članak 21. stavak 2., članak 168. stavak 6. i članak 292.

               •Supsidijarnost (za neisključivu nadležnost)

                  Člankom 292. UFEU-a Vijeću se omogućuje da donosi preporuke. U skladu s tom odredbom Vijeće odlučuje na prijedlog Komisije u svim slučajevima kada se Ugovorima predviđa da Vijeće donosi akte na prijedlog Komisije.

                  To se primjenjuje u trenutačnoj situaciji jer je potreban dosljedan pristup kako bi se izbjegli daljnji poremećaji uzrokovani jednostranim i nedovoljno koordiniranim mjerama kojima se ograničava slobodno kretanje unutar Unije. U članku 21. stavku 1. UFEU-a propisano je da svaki građanin Unije ima pravo slobodno se kretati i boraviti na državnom području država članica, podložno ograničenjima i uvjetima utvrđenima u Ugovorima i u mjerama donesenima radi njihove provedbe. Ako se pokaže da je potrebno djelovanje Unije za ostvarenje tog cilja, Europski parlament i Vijeće, odlučujući u skladu s redovnim zakonodavnim postupkom, mogu donijeti odredbe radi lakšeg ostvarivanja tih prava.

                  Na temelju članka 168. stavka 6. Vijeće može na prijedlog Komisije donositi i preporuke u svrhu osiguravanja visoke razine zaštite zdravlja ljudi u utvrđivanju i provedbi svih politika i aktivnosti Unije.

               •Proporcionalnost

                  Donošenje jednostranih ili neusklađenih mjera može dovesti do ograničenja slobodnog kretanja koja su neusklađena i fragmentirana te stvaraju nesigurnost za građane Unije prilikom ostvarivanja njihovih prava u EU-u. Ovaj Prijedlog ne prelazi ono što je potrebno i proporcionalno za ostvarivanje planiranog cilja.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Prijedlogom se uzimaju u obzir rasprave s državama članicama u redovitim vremenskim razmacima od provedbe prvih privremenih ograničenja, dostupne informacije o razvoju epidemiološke situacije i relevantni dostupni znanstveni dokazi.

               •Procjena učinka

                  Nije primjenjivo.

               •Temeljna prava

                  Pravo na slobodu kretanja temeljno je pravo sadržano u članku 45. Povelje Europske unije o temeljnim pravima. U skladu s načelom proporcionalnosti, ograničenja su moguća samo ako su potrebna i ako su zaista u skladu s ciljevima od općeg interesa koje priznaje Unija ili s potrebom zaštite prava i sloboda drugih osoba.  Člankom 21. Povelje zabranjuje se ograničenje na temelju nacionalnosti u okviru područja primjene Ugovorâ.

                  Sva ograničenja slobode kretanja unutar Unije uvedena radi javnog zdravlja moraju biti nužna, proporcionalna i utemeljena na objektivnim i nediskriminirajućim kriterijima. Ona moraju biti prikladna za osiguravanje ostvarenja željenog cilja i ne prelaziti ono što je potrebno za ostvarivanje tog cilja.

               4.UTJECAJ NA PRORAČUN

                  Ne postoji.

               2021/0021 (NLE)

               Prijedlog

               PREPORUKE VIJEĆA

               o izmjeni Preporuke Vijeća (EU) 2020/1475 od 13. listopada 2020. o koordiniranom pristupu ograničavanju slobodnog kretanja kao odgovor na pandemiju bolesti COVID-19

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 21. stavak 2., članak 168. stavak 6. i članak 292. prvu i drugu rečenicu,

               uzimajući u obzir prijedlog Europske komisije,

               budući da:

               (1)Vijeće je 13. listopada 2020. donijelo Preporuku Vijeća (EU) 2020/1475 o koordiniranom pristupu ograničavanju slobodnog kretanja kao odgovor na pandemiju bolesti COVID-19
                  7
               . U Preporuci je utvrđen koordinirani pristup u sljedećim ključnim područjima: primjeni zajedničkih kriterija i pragova pri donošenju odluka o uvođenju ograničenja slobodnog kretanja, mapiranju opasnosti od prenošenja bolesti COVID-19 na temelju dogovorenog kôda u boji te koordiniranog pristupa u pogledu mjera, ako postoje, koje se mogu na odgovarajući način primijeniti na osobe koje se kreću između područjâ, ovisno o razini rizika od prijenosa u tim područjima.

               (2)Na temelju kriterija i pragova utvrđenih u toj preporuci Europski centar za sprečavanje i kontrolu bolesti jednom tjedno objavljuje kartu država članica podijeljenih na regije kako bi državama članicama pružio potporu u donošenju odluka
                  8
               .

               (3)Kako je navedeno u uvodnoj izjavi 26. te preporuke, s obzirom na razvoj epidemiološke situacije Komisija bi uz podršku Europskog centra za sprečavanje i kontrolu bolesti trebala redovito ocjenjivati kriterije, potrebe za podacima i pragove navedene u toj preporuci, a među ostalim i potrebu za razmatranjem drugih kriterija, kao što je stopa hospitalizacije ili stopa popunjenosti odjela intenzivne skrbi.

               (4)Dva čimbenika utječu na trenutačni razvoj pandemije. S jedne strane, od početka 2021. provodi se masovno cijepljenje, a milijuni Europljana već su cijepljeni protiv bolesti COVID-19. Međutim, kako je navedeno u Komunikaciji Komisije Europskom parlamentu, Europskom vijeću i Vijeću Zajednički do pobjede nad bolešću COVID-19
                  9
               , dokle god broj zaraženih raste i sve dok cijepljenih ne bude onoliko koliko je potrebno za preokret tijeka pandemije, i dalje će biti potrebna stalna budnost, zdravstvene kontrole i mjere za suzbijanje zaraze. Konkretno, EU i države članice sada moraju djelovati kako bi ograničili rizik od potencijalno težeg trećeg vala infekcija koji bi karakterizirale nove varijante virusa SARS-CoV-2, koje su lakše prenosive i koje su već prisutne u Europi.

               (5)Nedavna pojava novih varijanti virusa ozbiljno zabrinjava. Zasad nema dokaza da one uzrokuju teže oblike bolesti, ali čini se da je njihova prenosivost veća za 50 – 70 %
                  10
               . To znači da se virus može lakše i brže širiti, i još više povećati opterećenje ionako preopterećenih zdravstvenih sustava. To je vjerojatan uzrok znatnog povećanja broja slučajeva u većini država članica proteklih tjedana.

               (6)U posljednjoj procjeni rizika poveznog sa širenjem novih varijanti virusa SARS-CoV-2 koje izazivaju zabrinutost u EU-u/EGP-u
                  11
                Europski centar za sprečavanje i kontrolu bolesti navodi da je rizik povezan s unošenjem i širenjem unutar zajednice tih varijanti visok/vrlo visok.

               (7)Kao mogućnost za suzbijanje tog rizika Europski centar za sprečavanje i kontrolu bolesti preporučuje da se izbjegavaju neobvezna putovanja kako bi se usporilo unošenje i širenje novih varijanti virusa SARS-CoV-2 koje izazivaju zabrinutost. Uz preporuke o izbjegavanju neobveznih putovanja i ograničenja putovanja za zaražene osobe, trebalo bi zadržati i mjere povezane s putovanjem kao što su testiranje i karantena putnika, posebno za putnike iz područja u kojima je zabilježena veća incidencija novih varijanti. Ako ni sekvenciranje nije dostatno za isključivanje mogućnosti veće incidencije novih varijanti, u skladu sa smjernicama Europskog centra za sprečavanje i kontrolu bolesti o genomskom sekvenciranju, trebalo bi razmotriti i razmjerne mjere za putovanja iz područja u kojima postoji stalna visoka razina prijenosa unutar zajednice.

               (8)S obzirom na preporuke Europskog centra za sprečavanje i kontrolu bolesti, Preporuku Vijeća (EU) 2020/1475 trebalo bi izmijeniti.

               (9)Kako bi se uzela u obzir vrlo visoka stopa prisutnosti zaraze unutar zajednice, koja bi mogla biti povezana s većom zaraznošću novih zabrinjavajućih varijanti, trebalo bi uvesti novu boju – tamnocrvenu – za kartu koju svaki tjedan objavljuje Europski centar za sprečavanje i kontrolu bolesti. Tom bi se bojom označavalo područja u kojima je vrlo visoka incidencija virusa, među ostalim i zato što su prisutne zaraznije varijante koje izazivaju zabrinutost.

               (10)Države članice trebale bi također uzeti u obzir prevalenciju novih varijanti virusa SARS-CoV-2 koje izazivaju zabrinutost. U Komunikaciji Komisije Europskom parlamentu, Europskom vijeću i Vijeću Zajednički do pobjede nad bolešću COVID-19  naglašena je potreba da države članice hitno povećaju sekvenciranje genoma i provode ga u 5–10 % pozitivnih nalaza, ako treba i korištenjem kapaciteta Europskog centra za sprečavanje i kontrolu bolesti, kako bi se utvrdilo širenje pojedinih varijanti i otkrila pojava novih.

               (11)Visoka stopa prisutnosti zaraze unutar zajednice u većini država članica znači da će putovanja i dalje biti poseban problem. Sve dok se epidemiološka situacija bitno ne popravi, građane treba snažno odvraćati od svih putovanja koja nisu nužna, a posebno od putovanja u područja visokog rizika i iz njih, osobito s obzirom na pojavu novih varijanti. S obzirom na to da je opasnost od zaraze ili prenošenja slična bez obzira na to jesu li putovanja prekogranična ili unutar nacionalnog područja, države članice trebale bi osigurati usklađenost mjera koje se primjenjuju na te dvije kategorije putovanja kada ona nisu nužna.

               (12)U usmenim zaključcima tijekom videokonferencije članova i članica Europskog vijeća 21. siječnja 2021.
                  12
                predsjednik Europskog vijeća napomenuo je da granice trebaju ostati otvorene kako bi se osiguralo funkcioniranje jedinstvenog tržišta, uključujući protok osnovnih dobara i usluga. Ne bi trebalo uvoditi neselektivne zabrane putovanja. Međutim, kako bi se ograničilo širenje virusa možda će biti potrebne mjere ograničavanja neobveznih putovanja unutar EU-a. S obzirom na rizike od novih varijanti virusa, možda će biti potrebno da Vijeće preispita svoju preporuku o putovanjima unutar EU-a i neobveznim putovanjima u EU, ne mijenjajući pri tome načela na kojima se ona temelji.

               (13)Svrha koordiniranog pristupa je izbjegavanje ponovnog uvođenja graničnih kontrola unutar Unije. Zatvaranje granica, opća zabrana putovanja ili ukidanje letova te zabrana kopnenog i pomorskog prijevoza nisu opravdani, budući da su ciljane mjere, kao što su obvezna karantena ili testiranje, dovoljno djelotvorne i uzrokuju manje poremećaja. Sustav „zelenih traka”
                  13
                trebao bi omogućiti održavanje prometnih tokova, posebno u smislu osiguravanja slobodnog kretanja robe i usluga te izbjegavanja poremećaja u lancu opskrbe.

               (14)Pri svim ograničenjima slobodnog kretanja osoba moraju se i dalje poštovati opća načela prava Unije, a osobito načela proporcionalnosti i nediskriminacije, uključujući nediskriminaciju na temelju državljanstva. Sve poduzete mjere stoga ne bi trebale prelaziti ono što je nužno za očuvanje javnog zdravlja. Jasno, pravodobno i potpuno informiranje javnosti ključno je kako bi se osigurala predvidivost, pravna sigurnost i poštovanje mjera od strane građana. Ograničenja bi trebalo primjereno provoditi, a sve sankcije trebale bi biti djelotvorne i proporcionalne.

               (15)Odbor za zdravstvenu sigurnost postigao je 11. siječnja 2021. dogovor o preporukama za zajedničko stajalište Unije u pogledu mjera izolacije za oboljele od COVID-a 19 i karantene za osobe koje su s njima bile u kontaktu te putnike. Države članice bi se pri uvođenju karantene za putnike trebale držati preporuka Odbora za zdravstvenu sigurnost
                  14
               . Među ostalim, ako se propisuje obveza karantene za dolaske iz visokorizičnih područja, trebalo bi razmotriti mogućnost skraćivanja trajanja karantene u slučaju negativnog rezultata testa obavljenog pet do sedam dana nakon ulaska u zemlju, osim ako se kod putnika pojave simptomi.

               (16)S obzirom na povećane kapacitete za testiranje na COVID-19, Preporuku Vijeća 2020/1475 trebalo bi izmijeniti kako bi države članice imale mogućnost da od putnika koji dolaze iz područja koja nisu u „zelenoj” kategoriji zatraže testiranje prije polaska.

               (17)S obzirom na visoku stopu prisutnosti zaraze unutar zajednice u područjima koja će prema novoj kategorizaciji biti „tamnocrvena”, za osobe koje dolaze iz tih područja, ako je riječ o neobveznim putovanjima, trebalo bi propisati obvezu testiranja prije polaska i karantenu nakon dolaska na odredište, u skladu s preporukama Odbora za zdravstvenu sigurnost. Ako mjesto karantene nije njihovo boravište, trebalo bi osigurati odgovarajuće uvjete u objektima koji se koriste za karantenu, uključujući zaštitu i skrb za djecu u skladu sa smjernicama Svjetske zdravstvene organizacije
                  15
               .

               (18)Ako osobe koje se vraćaju u državu članicu boravišta nisu mogle obaviti testiranje prije polaska, trebalo bi im dopustiti testiranje nakon dolaska, kako ih se ne bi sprečavalo da se vrate kući.

               (19)S obzirom na visoku stopu infekcija u „tamnocrvenim” područjima, osobe koje putuju zbog nužne funkcije ili potrebe također bi se trebale podvrgnuti testiranju na infekciju bolešću COVID-19 i karanteni, pod uvjetom da to nerazmjerno ne utječe na nužne funkcije koje obavljaju ili na ispunjavanje potrebe zbog koje putuju, na primjer zato što je izlaganje putnika stanovništvu na odredištu vrlo ograničeno. Ako država članica u specifičnom epidemiološkom kontekstu ipak zatraži testiranje za pružatelje usluga i radnike u sektoru prometa, to ne bi trebalo dovesti do poremećaja u tom sektoru
                  16
               . Kako bi se održala cjelovitost lanaca opskrbe, obveza karantene ne bi se trebala primjenjivati na osoblje u sektoru prometa pri obavljanju te nužne funkcije.

               (20)Ograničenja povezana s prekograničnim putovanjima posebno ometaju osobe koje svakodnevno ili često prelaze granice putujući do radnog mjesta ili škole, radi posjeta bliskoj rodbini, usluga zdravstvene zaštite ili skrbi o svojim bližnjima. S obzirom na to da karantena znatno remeti svakodnevni život i egzistenciju tih osoba te gospodarstvo u cjelini, one se ne bi trebale podvrgnuti karanteni ako prelaze granice zbog navedenih nužnih razloga. Sve dok je epidemiološka situacija slična s obje strane granice, čini se da nije neophodno da se te osobe često testiraju samo zato što prelaze granicu. I dalje će biti posebno važna bliska koordinacija među državama članicama i pograničnim regijama.

               (21)S obzirom na razvoj epidemiološke situacije Komisija bi uz podršku Europskog centra za sprečavanje i kontrolu bolesti trebala i dalje redovito ocjenjivati kriterije, potrebe za podacima i pragove navedene u ovoj Preporuci – među ostalim i potrebu za razmatranje drugih kriterija ili prilagodbu pragova – te svoje zaključke proslijediti Vijeću na razmatranje, zajedno s prijedlogom izmjene Preporuke, ako je to potrebno,

               DONIJELO JE OVU PREPORUKU:

               Preporuka Vijeća (EU) 2020/1475 o koordiniranom pristupu ograničavanju slobodnog kretanja kao odgovor na pandemiju bolesti COVID-19 mijenja se kako slijedi:

               1.u točki 10. podtočka (c) zamjenjuje se sljedećim:

               „(c) crvenom, ako je 14-dnevna kumulativna stopa prijavljenih slučajeva bolesti COVID-19 od 50 do 150 i stopa pozitivnih testova na infekciju bolešću COVID-19 4 % ili veća, ili ako je 14-dnevna kumulativna stopa prijavljenih slučajeva bolesti COVID-19 veća od 150, ali manja od 500,”;

               2.u točki 10. umeće se sljedeća podtočka (ca):

               „(ca) tamnocrvenom, ako je 14-dnevna kumulativna stopa prijavljenih slučajeva bolesti COVID-19 500 ili veća;”;

               3.u točki 13. podtočka (a) zamjenjuje se sljedećim:

               „(a) države članice trebale bi poštovati razlike u epidemiološkoj situaciji između područja klasificiranih kao „narančasta”, „crvena” ili „tamnocrvena” i djelovati razmjerno;”;

               4.u točki 13. podtočka (d) zamjenjuje se sljedećim:

               „(d) države članice trebale bi uzeti u obzir strategije testiranja i obratiti posebnu pozornost na situaciju u područjima s visokim stopama testiranja;”;

               5.u točki 13. dodaje se sljedeća podtočka (e):

               „(e) države članice trebale bi uzeti u obzir prevalenciju novih varijanti virusa SARS-CoV-2 koje izazivaju zabrinutost.”;

               6.nakon naslova „Zajednički okvir u pogledu mogućih mjera za putnike koji dolaze iz područja povećanog rizika” umeće se sljedeća točka 16.a:

               „Države članice trebale bi snažno odvraćati građane od neobveznih putovanja u područja koja su klasificirana kao „tamnocrvena” i iz njih te ih odvraćati od svih neobveznih putovanja u područja koja su klasificirana kao „crvena” i iz njih, u skladu s točkom 10. U tom kontekstu države članice trebale bi osigurati usklađenost mjera koje se poduzimaju u pogledu prekograničnih putovanja i putovanja unutar državnog područja države članice.

               Istodobno države članice trebaju nastojati izbjeći poremećaje nužnih putovanja, kako bi se održali prometni tokovi u skladu sa sustavom „zelenih traka” i izbjegli poremećaji u lancima opskrbe te poremećaji kretanja radnika i samozaposlenih osoba koje putuju zbog profesionalnih ili poslovnih razloga.”;

               7.u točki 17. podtočke (a) i (b) zamjenjuju se sljedećim:

               „(a) karanteni u skladu s preporukama Odbora za zdravstvenu sigurnost
                  17
               ; i/ili

               (b) testu na infekciju bolešću COVID-19 prije i/ili nakon dolaska. To može biti test RT-PCR ili brzi antigenski test koji je naveden na zajedničkom ažuriranom popisu brzih antigenskih testova utvrđen na temelju Preporuke Vijeća od 21. siječnja 2021. o zajedničkom okviru za upotrebu i validaciju brzih antigenskih testova i uzajamno priznavanje rezultata testova na COVID-19 u EU-u
                  18
               .”;

               8.u točki 17. briše se sljedeća rečenica:

               „Države članice putnicima bi mogle ponuditi mogućnost da se umjesto testu navedenom u podtočki (b) podvrgnu testu na infekciju bolešću COVID-19 prije dolaska.”;

               9.u točki 17. dodaje se sljedeća rečenica:

               „Države članice trebale bi ponuditi dovoljne kapacitete za testiranje i prihvaćati digitalne potvrde o testiranju, pri čemu trebaju osigurati da se time ne ometa pružanje ključnih usluga javnog zdravstva, posebno u smislu laboratorijskih kapaciteta.;,

               10.umeće se sljedeća točka 17.a:

               „Države članice trebale bi zahtijevati da se osobe koje putuju iz područja klasificiranog kao „tamnocrveno” u skladu s točkom 10. podtočkom (ca) podvrgnu testiranju na infekciju bolešću COVID-19 prije dolaska i da se podvrgnu karanteni u skladu s preporukama Odbora za zdravstvenu sigurnost.

               Države članice trebale bi donijeti, održavati ili pojačati nefarmaceutske mjere, posebno u područjima klasificiranima kao „tamnocrvena”, intenzivirati testiranja i praćenje kontakata te intenzivirati nadzor i sekvenciranje reprezentativnog uzorka slučajeva COVID-a 19 među stanovništvom kako bi se ograničilo širenje i utjecaj zaraznijih varijanti virusa SARS-CoV-2 koje se pojavljuju.”;

               11.umeće se sljedeća točka 17.b:

               „Države članice trebale bi osobama s boravištem na njihovu državnom području ponuditi mogućnost da umjesto testiranja prije dolaska iz točke 17. podtočke (b) i točke 17.a obave testiranje na infekciju bolešću COVID-19 nakon dolaska, uz eventualne primjenjive zahtjeve u pogledu karantene.”;

               12.umeće se sljedeća točka 19.a:

               „U skladu s točkom 17.a, osobe koje putuju zbog nužne funkcije ili potrebe iz „tamnocrvenog” područja trebale bi podlijegati obvezi testiranja i karantene, pod uvjetom da to ne utječe nerazmjerno na nužne funkcije koje obavljaju ili na ispunjavanje potrebe zbog koje putuju.

               Odstupajući od toga, od radnika u sektoru prometa ili pružatelja usluga prijevoza iz točke 19. podtočke (b) u načelu se ne bi trebalo zahtijevati testiranje na infekciju bolešću COVID-19 iz točke 17. podtočke (b) i točke 17a. Ako država članica zahtijeva da se radnici u sektoru prometa i pružatelji usluga prijevoza testiraju na infekciju bolešću COVID-19, trebalo bi upotrebljavati brzi antigenski test i ne uzrokovati poremećaje u prijevozu. Ako se pojavi poremećaj u prijevozu ili lancu opskrbe, države članice trebale bi, kako bi se održalo funkcioniranje „zelenih traka”, odmah ukinuti ili staviti izvan snage takve zahtjeve za sustavno testiranje. Od radnika u sektoru prometa i pružatelja usluga prijevoza ne bi se trebalo zahtijevati da se podvrgnu karanteni iz točke 17. podtočke (a) i točke 17.a pri obavljanju te nužne funkcije.”;

               13.umeće se sljedeća točka 19.b:

               „Države članice ne bi trebale zahtijevati da se karanteni podvrgavaju osobe koje žive u pograničnim područjima i svakodnevno ili često putuju preko granice radi posla, poslovanja, obrazovanja, obiteljskih razloga, zdravstvene zaštite ili skrbi. Ako se u tim područjima uvede obveza testiranja za prekogranična putovanja, učestalost testiranja takvih osoba trebala bi biti razmjerna. Ako je epidemiološka situacija s obje strane granice slična, ne bi trebalo uvoditi nikakve obveze testiranja povezane s putovanjima. Od osoba koje tvrde da su u situaciji koja je obuhvaćena ovom točkom može se zahtijevati dokument kojim se to dokazuje ili izjava u tom smislu.”;

               14.točka 21. zamjenjuje se sljedećim:

               „Sve mjere koje se primjenjuju na osobe koje dolaze iz područja koje je na temelju točke 10. klasificirano kao „tamnocrveno”, „crveno”, „narančasto” ili „sivo” ne smiju biti diskriminirajuće, tj. trebaju se jednako tako primjenjivati na državljane dotične države članice koji se vraćaju u svoju zemlju.”.

               Sastavljeno u Bruxellesu

                     Za Vijeće

                     Predsjednik

                     (1)

                        SL L 337, 14.10.2020., str. 3.

                     (2)

                        COM(2021) 35 final.

                     (3)

                        Varijante „B117” i „501Y.V2”.

                     (4)

                        Procjena rizika ECDC-a: Risk related to spread of new SARS-CoV-2 variants of concern in the EU/EEA (Rizik povezan sa širenjem novih varijanti virusa SARS-CoV-2 koje izazivaju zabrinutost u EU-u/EGP-u).

                     (5)

                        Europski centar za sprečavanje i kontrolu bolesti. Risk related to spread of new SARS-CoV-2 variants of concern in the EU/EEA, first update – 21 January 2021. (Rizik povezan sa širenjem novih varijanti virusa SARS-CoV-2 koje izazivaju zabrinutost u EU-u/EGP-u, prvo ažuriranje – 21. siječnja 2021.). ECDC: Stockholm, 2021. Dostupno na:
                  https://www.ecdc.europa.eu/sites/default/files/documents/COVID-19-risk-related-to-spread-of-new-SARS-CoV-2-variants-EU-EEA-first-update.pdf
                  .

                     (6)

                        Vidjeti Komunikaciju Komisije o poboljšanju zelenih prometnih traka radi održavanja gospodarske aktivnosti tijekom ponovnog širenja zaraze bolešću COVID-19, COM(2020) 685 final, i Preporuku Komisije (EU) 2020/2243 od 22. prosinca 2020. o koordiniranom pristupu prijevozu i putovanju kao reakciji na varijantu virusa SARS-COV-2 opaženu u Ujedinjenoj Kraljevini, SL L 436, 28.12.2020., str. 72.

                     (7)

                        SL L 337, 14.10.2020., str. 3.

                     (8)

                        Dostupno na:
                  https://www.ecdc.europa.eu/en/covid-19/situation-updates/weekly-maps-coordinated-restriction-free-movement
                  .

                     (9)

                        COM(2021) 35 final.

                     (10)

                        Procjena rizika ECDC-a: Risk related to spread of new SARS-CoV-2 variants of concern in the EU/EEA (Rizik povezan sa širenjem novih varijanti virusa SARS-CoV-2 koje izazivaju zabrinutost u EU-u/EGP-u).
                  https://www.ecdc.europa.eu/en/publications-data/covid-19-risk-assessment-spread-new-sars-cov-2-variants-eueea

                     (11)

                        Europski centar za sprečavanje i kontrolu bolesti. Risk related to spread of new SARS-CoV-2 variants of concern in the EU/EEA, first update – 21 January 2021. (Rizik povezan sa širenjem novih varijanti virusa SARS-CoV-2 koje izazivaju zabrinutost u EU-u/EGP-u, prvo ažuriranje – 21. siječnja 2021.). ECDC: Stockholm, 2021. Dostupno na:
                  https://www.ecdc.europa.eu/sites/default/files/documents/COVID-19-risk-related-to-spread-of-new-SARS-CoV-2-variants-EU-EEA-first-update.pdf
                  .

                     (12)

                        Usmeni zaključci predsjednika Charlesa Michela nakon videokonferencije Europskog vijeća 21. siječnja 2021, dostupni na:
                  https://www.consilium.europa.eu/hr/press/press-releases/2021/01/21/oral-conclusions-by-president-charles-michel-following-the-video-conference-of-the-members-of-the-european-council-on-21-january-2021/
                  .

                     (13)

                        Komunikacija Komisije o poboljšanju zelenih prometnih traka radi održavanja gospodarske aktivnosti tijekom ponovnog širenja zaraze bolešću COVID-19, COM(2020) 685 final, i Preporuka Komisije (EU) 2020/2243 od 22. prosinca 2020. o koordiniranom pristupu prijevozu i putovanju kao reakciji na varijantu virusa SARS-COV-2 opaženu u Ujedinjenoj Kraljevini, SL L 436, 28.12.2020., str. 72.

                     (14)

                        Preporuke za zajedničko stajalište Unije u pogledu izolacije za oboljele od COVID-a 19 i karantene za osobe koje su s njima bile u kontaktu te putnike, dogovorene na sastanku Odbora za zdravstvenu sigurnost 11. siječnja 2021.,
                  https://ec.europa.eu/health/sites/health/files/preparedness_response/docs/hsc_quarantine-isolation_recomm_en.pdf
                  .

                     (15)

                        Referentni broj Svjetske zdravstvene organizacije: WHO/2019-nCoV/IHR_Quarantine/2020.3. Dokument je dostupan na sljedećoj stranici:
                  https://www.who.int/publications/i/item/considerations-for-quarantine-of-individuals-in-the-context-of-containment-for-coronavirus-disease-(covid-19)
                  .

                     (16)

                        Vidjeti Preporuku Komisije (EU) 2020/2243 оd 22. prosinca 2020. o koordiniranom pristupu prijevozu i putovanju kao reakciji na varijantu virusa SARS-COV-2 opaženu u Ujedinjenoj Kraljevini, SL L 436, 28.12.2020., str. 72.

                     (17)

                        Preporuke za zajedničko stajalište Unije u pogledu izolacije za oboljele od COVID-a 19 i karantene za osobe koje su s njima bile u kontaktu te putnike, dogovorene na sastanku Odbora za zdravstvenu sigurnost 11. siječnja 2021.,
                  https://ec.europa.eu/health/sites/health/files/preparedness_response/docs/hsc_quarantine-isolation_recomm_en.pdf
                  .

                     (18)

                  https://data.consilium.europa.eu/doc/document/ST-5451-2021-INIT/hr/pdf


               EUROPSKA KOMISIJA
            Bruxelles, 3.5.2021.
            COM(2021) 232 final
            2021/0119(NLE)
            Prijedlog
            PREPORUKE VIJEĆA
            o izmjeni Preporuke Vijeća (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  U Komunikaciji „Zajednički pristup sigurnom i održivom ponovnom otvaranju” (COM(2021) 129) izražena je namjera Komisije da nastavi preispitivati pristup utvrđen u Preporuci Vijeća 2020/912 za ukidanje ograničenja neobveznih putovanja u EU kako bi ga prilagodila promjenjivim okolnostima.

                  Trenutačno je razvoj epidemiološke situacije u trećim zemljama različit.

                  S jedne strane, pojava i širenje varijanti od interesa i varijanti koje izazivaju zabrinutost u određenim regijama i trećim zemljama i dalje zabrinjavaju. Jake mjere i dalje su ključne za smanjivanje prenošenja i širenja takvih varijanti iz visokorizičnih područja u područje EU+
                     1
                  , a putovanja moraju biti smanjena na minimum uz sve moguće zaštitne mjere. S obzirom na promjenjivu situaciju važno je da odgovor na rizike može biti brz pa se Prijedlogom uspostavlja mehanizam „hitnog kočenja” koji državama članicama pomaže u odlučivanju o najboljim mjerama za izbjegavanje ili ograničavanje širenja takvih varijanti i o koordiniranom pristupu.

                  S druge strane, provedba kampanja cijepljenja protiv bolesti COVID-19 u trećim zemljama i njihovi pozitivni učinci na ograničavanje širenja virusa upućuju na to da ima prostora za ublažavanje ograničenja putovanja, posebice za one koji su već cijepljeni. U tom kontekstu cilj je ovog Prijedloga omogućiti postupan i siguran nastavak putovanja iz trećih zemalja te ponovno pokrenuti turizam, osobito s obzirom na ljetnu sezonu, i poslovna putovanja, i tako pridonijeti oporavku europskoga gospodarstva. Donošenje Uredbe o digitalnoj zelenoj potvrdi
                     2
                   omogućit će putem provedbenog akta Komisije osnovu za prihvaćanje potvrda o cijepljenju iz trećih zemalja kao digitalnih zelenih potvrda ili za izdavanje takvih potvrda osobama koje su cijepljene u trećim zemljama.

               Ta dva aspekta Prijedloga međusobno su komplementarna i usklađena kako bi se omogućilo sigurno otvaranje EU-a kad god je to moguće, a istodobno osiguravaju brzo djelovanje protiv postojećih i mogućih novih varijanti.

               •Dosljednost s postojećim odredbama politike u tom području

                  Ovim se Prijedlogom preporuke nastoji osigurati provedba postojećih odredbi u ovom području politike, konkretno obavljanje kontrola osoba i učinkovit nadzor prelaska vanjskih granica.

               •Dosljednost u odnosu na druge politike Unije

               Ova je preporuka u skladu s drugim politikama Unije, uključujući politike vanjskih odnosa i javnog zdravlja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Ugovor o funkcioniranju Europske unije (UFEU), a posebno njegov članak 77. stavak 2. točke (b) i (e) te članak 292. prva i druga rečenica.

               •Supsidijarnost (za neisključivu nadležnost)

                  Člankom 292. UFEU-a Vijeću se omogućuje da donosi preporuke. U skladu s prvom rečenicom te odredbe Vijeće donosi preporuke, a u skladu s drugom rečenicom te odredbe Vijeće odlučuje na prijedlog Komisije u svim slučajevima u kojima je Ugovorima predviđeno da Vijeće donosi akte na prijedlog Komisije.

                  To se primjenjuje u ovoj situaciji jer je za dosljedan pristup na vanjskim granicama potrebno zajedničko rješenje. Člankom 77. stavkom 2. točkom (b) UFEU-a predviđene su mjere za kontrolu osoba koje prelaze vanjske granice, dok je člankom 77. stavkom 2. točkom (e) UFEU-a predviđeno ukidanje svake kontrole osoba pri prijelazu unutarnjih granica, bez obzira na njihovo državljanstvo. Mjere na temelju članka 77. stavka 2. UFEU-a donose Europski parlament i Vijeće, odlučujući u skladu s redovnim zakonodavnim postupkom. U skladu s člankom 289. stavkom 1. UFEU-a redovni zakonodavni postupak odvija se na prijedlog Komisije.

               •Proporcionalnost

                  Ovim se Prijedlogom uzimaju u obzir razvoj epidemiološke situacije i svi dostupni relevantni dokazi. Tijela država članica i zemalja pridruženih Schengenu i dalje su odgovorna za provedbu predložene Preporuke Vijeća. Stoga je Prijedlog prikladan za postizanje željenog cilja i ne prelazi ono što je potrebno i proporcionalno.

               •Odabir instrumenta

                  Cilj je ovog Prijedloga izmjena Preporuke Vijeća 2020/912. Za taj je cilj potrebno donošenje preporuke Vijeća.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

                  Ovim se Prijedlogom uzimaju u obzir rasprave koje su se odvijale s državama članicama od provedbe prvih privremenih ograničenja neobveznih putovanja. Iako se Prijedlogom uzimaju u obzir razvoj epidemiološke situacije i svi dostupni relevantni dokazi, procjena učinka nije provedena.

               4.UTJECAJ NA PRORAČUN

                  Nema.

               2021/0119 (NLE)

               Prijedlog

               PREPORUKE VIJEĆA

               o izmjeni Preporuke Vijeća (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točke (b) i (e) te članak 292. prvu i drugu rečenicu,

               budući da:

               (1)Vijeće je 30. lipnja 2020. donijelo Preporuku (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja
                  3
               .

               (2)Vijeće je 2. veljače 2021. izmijenilo Preporuku (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja
                  4
                kako bi se ažurirali kriteriji za procjenu jesu li neobvezna putovanja iz trećih zemalja sigurna i mogu li se dopustiti.

               (3)Istom izmjenom uvedeni su mehanizmi za ograničavanje širenja varijanti virusa SARS-COV-2 koje izazivaju zabrinutost u području EU+
                  5
               .

               (4)Od tada se na području EU+ i u mnogim drugim regijama i trećim zemljama provode kampanje masovnog cijepljenja protiv virusa SARS-COV-2.

               (5)Komisija je 17. ožujka 2021. predložila dvije uredbe
                  6
                za uvođenje digitalnih zelenih potvrda kako bi se olakšalo sigurno slobodno kretanje unutar EU-a za vrijeme pandemije bolesti COVID-19. Digitalna zelena potvrda bit će dokaz da je osoba cijepljena protiv bolesti COVID-19, da je dobila negativan rezultat testa ili da je preboljela COVID-19. Države članice i dalje su odgovorne za odlučivanje o tome koja se javnozdravstvena ograničenja za putnike mogu ukinuti, ali bi trebale primjenjivati takva izuzeća na nediskriminirajući način za putnike koji imaju digitalnu zelenu potvrdu.

               (6)Sve je više znanstvenih savjeta i empirijskih dokaza o učincima cijepljenja koji dosljedno ukazuju na činjenicu da cijepljenje pomaže u prekidanju lanca prijenosa.

               (7)Ti dokazi upućuju na to da bi se u određenim slučajevima ograničenja putovanja mogla sigurno ukinuti za osobe koje mogu dokazati da su primile posljednju preporučenu dozu cjepiva protiv bolesti COVID-19 koje je odobreno u EU-u na temelju Uredbe (EZ) br. 726/2004
                  7
                i da bi takva ukidanja mogla biti opravdana ako je osoba primila cjepivo protiv bolesti COVID-19 koje je prošlo kroz postupak SZO-a za uvrštavanje na popis za upotrebu u izvanrednim okolnostima.

               (8)Djeca koja su zbog svoje dobi isključena iz cijepljenja protiv bolesti COVID-19 trebala bi moći putovati s cijepljenim roditeljima pod uvjetom da imaju negativan rezultat PCR testa na bolest COVID-19 koji je obavljen najranije 72 sata prije prelaska granice područja EU+. U tim slučajevima države članice mogle bi zahtijevati dodatno testiranje nakon dolaska.

               (9)Međutim, još nema ili je dostupno malo istraživanja o tome na koje varijante koje izazivaju zabrinutost razna cjepiva protiv bolesti COVID-19 ne izazivaju imunosni odgovor. Stoga bi se u skladu s pristupom predostrožnosti trebao uspostaviti mehanizam „hitnog kočenja” kako bi se državama članicama omogućilo da koordinirano donose hitne i vremenski ograničene mjere kako bi brzo reagirale na pojavu varijante u određenoj trećoj zemlji koja se posebno prati, a posebice ako ju je Europski centar za sprečavanje i kontrolu bolesti (ECDC) proglasio varijantom od interesa. To hitno kočenje trebalo bi omogućiti poduzimanje odgovarajućih mjera, uključujući ograničenja ulaska, kako bi se spriječilo njezino prenošenje i širenje na području EU+. Takve mjere trebale bi podlijegati brzoj koordinaciji u Vijeću kako bi se omogućio zajednički pristup.

               (10)Pri procjeni epidemiološke situacije u određenoj zemlji u obzir bi trebalo uzeti napredak u cijepljenju stanovništva treće zemlje protiv virusa.

               (11)Nakon što se donese, Uredba 2021/XXX o digitalnoj zelenoj potvrdi
                  8
                omogućit će putem provedbenog akta Komisije osnovu za prihvaćanje potvrda o cijepljenju iz trećih zemalja kao digitalnih zelenih potvrda ili za izdavanje takvih potvrda osobama koje su cijepljene u trećim zemljama. Da bi se osigurao koordinirani pristup država članica i olakšala daljnja putovanja putnika iz trećih zemalja unutar područja EU+, trebalo bi poduzeti korake za olakšavanje primjene tih odredbi. U to svrhu države članice mogle bi razmotriti uspostavu portala na kojem bi osobe koje borave izvan područja EU+ mogle zatražiti priznavanje svoje potvrde o cijepljenju koju je izdala treća zemlja kao pouzdanog dokaza o cijepljenju i/ili izdavanje digitalne zelene potvrde.

               (12)Ako države članice prihvaćaju dokaz o cijepljenju kako bi ukinule ograničenja putovanja kao što su obveza karantene/samoizolacije ili testiranja na infekciju virusom SARS-CoV-2 koja su, u skladu s pravom Unije, uvedena kako bi se ograničilo širenje bolesti COVID-19, trebale bi ukinuti te zahtjeve i za putnike koji borave u trećoj zemlji koji su najkasnije 14 dana prije ulaska u područje EU+ primili posljednju preporučenu dozu cjepiva protiv bolesti COVID-19 koje je odobreno u EU-u na temelju Uredbe (EZ) br. 726/2004 ili drugog cjepiva protiv bolesti COVID-19 koje je prošlo kroz postupak SZO-a za uvrštavanje na popis za upotrebu u izvanrednim okolnostima, ako mogu predočiti valjani dokaz koji ispunjava uvjete iz Uredbe o digitalnoj zelenoj potvrdi. Međutim, to se ne bi trebalo primjenjivati ako je država članica upotrijebila hitno kočenje. Dok se Uredba o digitalnoj zelenoj potvrdi ne donese i počne primjenjivati, države članice trebale bi na temelju nacionalnog prava moći prihvaćati potvrde trećih zemalja, uzimajući u obzir mogućnost provjere vjerodostojnosti, valjanosti i cjelovitosti potvrde te sadržava li ona sve relevantne podatke.

               (13)U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i UFEU-u, Danska ne sudjeluje u donošenju ove Preporuke te ona za nju nije obvezujuća niti se na nju primjenjuje. S obzirom na to da ova Preporuka predstavlja daljnji razvoj schengenske pravne stečevine, Danska, u skladu s člankom 4. navedenog protokola, u roku od šest mjeseci nakon što Vijeće odluči o ovoj Preporuci odlučuje hoće li je provesti.

               (14)Ova Preporuka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ
                  9
               ; Irska stoga ne sudjeluje u njezinu donošenju te ona za nju nije obvezujuća niti se na nju primjenjuje.

               (15)U pogledu Islanda i Norveške ova Preporuka predstavlja razvoj odredaba schengenske pravne stečevine u smislu Sporazuma između Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine, koje pripadaju području iz članka 1. točke A Odluke Vijeća 1999/437/EZ
                  10
               .

               (16)U pogledu Švicarske ova Preporuka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke A Odluke Vijeća 1999/437/EZ
                  11
                u vezi s člankom 3. Odluke Vijeća 2008/146/EZ
                  12
               .

               (17)U pogledu Lihtenštajna ova Preporuka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine, koje pripadaju području iz članka 1. točke A Odluke Vijeća 1999/437/EZ
                  13
                u vezi s člankom 3. Odluke Vijeća 2011/350/EU
                  14
               .

               (18)Pravnim statusom ove Preporuke, kako je naveden u uvodnim izjavama od 13. do 17., ne dovodi se u pitanje potreba za time da sve države članice, u interesu pravilnog funkcioniranja schengenskog područja, koordinirano donesu odluku o ukidanju ograničenja neobveznih putovanja u EU,

               DONIJELO JE OVU PREPORUKU:

               Preporuka (EU) 2020/912 mijenja se kako slijedi:

               1.peta alineja prvog odlomka točke 2. zamjenjuje se sljedećim:

               „ – priroda virusa prisutnog u zemlji, posebice jesu li otkrivene varijante od interesa ili varijante koje izazivaju zabrinutost. Varijante od interesa i varijante koje izazivaju zabrinutost su varijante koje je takvima ocijenio Europski centar za sprečavanje i kontrolu bolesti (ECDC) na temelju ključnih svojstava virusa kao što su njegova zaraznost, ozbiljnost simptoma i sposobnost izbjegavanja imunološkog odgovora.”;

               2. u drugom odlomku točke 2. broj „25” zamjenjuje se brojem „100”;

               3.iza točke 2. umeće se sljedeća nova točka 2.a:

               „2.a Države članice trebale bi ukinuti privremena ograničenja neobveznih putovanja u EU i za državljane trećih zemalja koji nisu oni iz prvog odlomka točke 6. (dalje u tekstu „putnici iz drugih regija i trećih zemalja”) koji su primili posljednju preporučenu dozu jednog od cjepiva protiv bolesti COVID-19 koje je odobreno u EU-u na temelju Uredbe (EZ) br. 726/2004
                  15
                najkasnije 14 dana prije ulaska u područje EU+.

               Države članice mogle bi ukinuti privremena ograničenja neobveznih putovanja u EU i za putnike iz drugih regija i trećih zemalja koji su primili posljednju preporučenu dozu jednog od cjepiva protiv bolesti COVID-19 koje je prošlo kroz postupak SZO-a za uvrštavanje na popis za upotrebu u izvanrednim okolnostima najkasnije 14 dana prije ulaska u područje EU+.

               Državljanin treće zemlje koji nije obuhvaćen prvim odlomkom točke 6. koji želi otići na neobvezno putovanje u državu članicu trebao bi imati valjan dokaz o cijepljenju protiv bolesti COVID-19. U tu svrhu države članice trebale bi prihvaćati potvrde o cijepljenju iz trećih zemalja obuhvaćene provedbenim aktom Komisije donesenim na temelju Uredbe 2021/XXX kao potvrde o cijepljenju izdane u skladu s tom uredbom ili bi mogle izdavati potvrde iz članka 3. stavka 1. točke (a) Uredbe 2021/XXX kao potvrde za osobe koje su cijepljene u trećoj zemlji u skladu s člankom 6. stavkom 5. te uredbe. Dok se ta uredba ne donese i počne primjenjivati, države članice mogle bi u skladu s nacionalnim pravom prihvaćati potvrde o cijepljenju iz trećih zemalja, uzimajući u obzir potrebu da moraju moći provjeriti vjerodostojnost, valjanost i cjelovitost potvrde te sadržava li ona sve relevantne podatke.”;

               4. točka 6. mijenja se kako slijedi:

               (a)nakon prvog odlomka dodaje se sljedeća rečenica:

               „Osim toga, trebalo bi dopustiti obvezna putovanja posebnih kategorija putnika koji putuju zbog nužne funkcije ili potrebe iz Priloga II.”;

               (b)iza prvog odlomka dodaju se sljedeći novi odlomci:

               „Ne dovodeći u pitanje prvi odlomak točke 6., ako se epidemiološka situacija u trećoj zemlji ili regiji brzo pogorša, a posebice ako je otkrivena varijanta koja izaziva zabrinutost ili varijanta od interesa, države članice mogu donijeti hitno privremeno ograničenje svih putovanja u EU za državljane trećih zemalja s boravištem u toj trećoj zemlji. To ograničenje putovanja ne bi se trebalo primjenjivati na putnike navedene u točki i. te točkama od iv. do ix. Priloga II. Unatoč tome, ti putnici trebali bi se podvrgnuti primjerenom i redovitom testiranju te samoizolaciji/karanteni čak i ako su primili posljednju preporučenu dozu jednog od cjepiva protiv bolesti COVID-19 koje je odobreno u EU-u na temelju Uredbe (EZ) br. 726/2004
                  16
                ili jednog od cjepiva protiv bolesti COVID-19 koje je prošlo kroz postupak SZO-a za uvrštavanje na popis za upotrebu u izvanrednim okolnostima najkasnije 14 dana prije ulaska u područje EU+.

               Ako država članica primjenjuje takva ograničenja, države članice koje se sastaju u okviru struktura Vijeća trebale bi koordinirano i u bliskoj suradnji s Komisijom preispitati situaciju. Takva ograničenja trebala bi se preispitivati najmanje svaka dva tjedna, uzimajući u obzir razvoj epidemiološke situacije.”;

               (c)stari odlomak 3. postaje novi odlomak 5. i briše se.;

               7.četvrti i peti odlomak točke 7. postaju prvi i drugi odlomak nove točke 7.a.

               Sastavljeno u Bruxellesu

                     Za Vijeće

                     Predsjednik

                     (1)

                        „Područje EU+” obuhvaća sve države članice schengenskog područja (uključujući Bugarsku, Hrvatsku, Cipar i Rumunjsku), kao i četiri države pridružene schengenskom području. Uključivat će i Irsku ako se odluči uskladiti.

                     (2)

                        Prijedlog Uredbe Europskog parlamenta i Vijeća o okviru
                           za izdavanje, provjeru i prihvaćanje interoperabilnih potvrda o cijepljenju, testiranju i preboljenju
                           radi olakšavanja slobodnog kretanja tijekom pandemije bolesti COVID-19 (digitalna zelena potvrda) COM(2021) 130 final.

                     (3)

                        Preporuka Vijeća (EU) 2020/912 od 30. lipnja 2020. o privremenom ograničenju neobveznih putovanja u EU i mogućem ukidanju takvog ograničenja (SL L 208 I, 1.7.2020., str. 1.).

                     (4)

                        Preporuka Vijeća (EU) 2021/132 od 2. veljače 2021. o izmjeni Preporuke (EU) 2020/912 o privremenom ograničenju neobveznih putovanja u EU i mogućem ukidanju takvog ograničenja (SL L 41, 4.2.2021., str. 1.).

                     (5)

                        „Područje EU+” obuhvaća sve države članice schengenskog područja (uključujući Bugarsku, Hrvatsku, Cipar i Rumunjsku), kao i četiri države pridružene schengenskom području. Uključivat će i Irsku ako se odluči uskladiti.

                     (6)

                        Prijedlog uredbe Europskog parlamenta i Vijeća o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju radi olakšavanja slobodnog kretanja tijekom pandemije bolesti COVID-19 (digitalna zelena potvrda), COM(2021) 130 final, i Prijedlog uredbe Europskog parlamenta i Vijeća o okviru za izdavanje, provjeru i prihvaćanje interoperabilnih potvrda o cijepljenju, testiranju i preboljenju za državljane trećih zemalja koji zakonito borave na državnom području država članica tijekom pandemije bolesti COVID-19 (digitalna zelena potvrda), COM(2021) 140 final.

                     (7)

                        Uredba (EZ) br. 726/2004 Europskog parlamenta i Vijeća od 31. ožujka 2004. o utvrđivanju postupaka odobravanja primjene i postupaka nadzora nad primjenom lijekova koji se rabe u humanoj i veterinarskoj medicini, te uspostavi Europske agencije za lijekove (SL L 136, 30.4.2004., str. 1.).

                     (8)

                        Prijedlog Uredbe Europskog parlamenta i Vijeća o okviru
                           za izdavanje, provjeru i prihvaćanje interoperabilnih potvrda o cijepljenju, testiranju i preboljenju
                           radi olakšavanja slobodnog kretanja tijekom pandemije bolesti COVID-19 (digitalna zelena potvrda)
                           COM(2021) 130 final.

                     (9)

                        Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

                     (10)

                        SL L 176, 10.7.1999., str. 36.

                     (11)

                        SL L 53, 27.2.2008., str. 52.

                     (12)

                        Odluka Vijeća 2008/146/EZ od 28. siječnja 2008. o sklapanju, u ime Europske zajednice, Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (SL L 53, 27.2.2008., str. 1.).

                     (13)

                        SL L 160, 18.6.2011., str. 21.

                     (14)

                        Odluka Vijeća 2011/350/EU od 7. ožujka 2011. o sklapanju Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu Europske unije, Europske zajednice i Švicarske Konfederacije o pristupanju Švicarske Konfederacije provedbi, primjeni i razvoju schengenske pravne stečevine, u vezi s ukidanjem kontrola na unutarnjim granicama i kretanju osoba, u ime Europske unije (SL L 160, 18.6.2011., str. 19.).

                     (15)

                        Uredba (EZ) br. 726/2004 Europskog parlamenta i Vijeća od 31. ožujka 2004. o utvrđivanju postupaka odobravanja primjene i postupaka nadzora nad primjenom lijekova koji se rabe u humanoj i veterinarskoj medicini, te uspostavi Europske agencije za lijekove (SL L 136, 30.4.2004., str. 1.).

                     (16)

                        Uredba (EZ) br. 726/2004 Europskog parlamenta i Vijeća od 31. ožujka 2004. o utvrđivanju postupaka odobravanja primjene i postupaka nadzora nad primjenom lijekova koji se rabe u humanoj i veterinarskoj medicini, te uspostavi Europske agencije za lijekove (SL L 136, 30.4.2004., str. 1.).